**Årsmelding for Numedal mållag 2016**

(03.02.2016–14.02.2017)

2016 har vore eit aktivt år for Numedal mållag. Me har hatt åtte styremøte, delteke på felles møte med Buskerud mållag den 17. januar på Norefjord stasjon der me la fram tilstanden til nynorsken og dialekten i dalen og fortalde om vårt arbeid. Attåt dette har det vore jamn kontakt mellom medlemmane i styret via e-post og på telefon. Arbeidet med å lage ei dialektnettside for Numedal har vore hovudfokuset dette året med. Me er mellom dei lokallaga i Mållaget med størst relativ medlemsvekst. Frå 27 betalande medlemmar i 2013, 38 i 2014, og 46 i 2015, hadde laget 50 betalande medlemmar ved utgangen av 2016.

**Dialektarrangement i Mellomalderveka**

Me hadde eit dialektarrangement på Sevletunet i Nore den 27. juli med tittelen ”Numedalsmålet – ein levande arv frå mellomalderen”. Me fekk dialektentusiasten Anders Olsen Søyseth frå Mjøndalen til å innleie om gamle og karakteristiske trekk ved dialekten, før Lars Jacobsen gjekk vidare med å fortelje om dialekttilstanden og å formidle lokal folklore på klingande dialekt. Til slutt hadde me ei dialektspørjetevling som mange deltok på. I alt var det 59 deltakarar på tilskipinga. (51 betalande).

**Prosjektet med nettsida Numedalsmål**

Dette prosjektet har teke mesteparten av arbeidet til styret. Styret har nytta mykje tid på å drøfte kva nettstaden skal innehalde og korleis han skal vera oppbygd, og ikkje minst korleis prosessen med å samle inn og godkjenne ord skal vera, samt korleis og i kva form ein skal leggje inn informasjonen. Styret har arbeida vidare med og revidert grunnreglar og skrivereglar for nettstaden. Det har vore mykje arbeid med å skrive dokument for å presisere korleis nettsida skal vera. I tillegg vart det skipa ei Facebook-side for nyhende om dialektnettsida. I 2016 fekk me inn sopass mykje pengar at me kunne realisere prosjektet med dialektnettside. Frå Buskerud mållag fekk med inn 50’000 og i tillegg garanti om å dekkje inntil 50’000 til ved trong. I tillegg 15’000 frå Noregs mållag, 15’000 frå Nore og Uvdal kommune, 10’000 frå Rollag kommune, og 10’000 frå Flesberg kommune. Kasserar og skrivar har reist på møter i Drammen og Oslo for eiga rekning for å drøfte samarbeid med nettsidemakarar. I 2016 underteikna me kontrakt med Vangen & Plotz v/ Lars Roar Næsset. Under utviklinga av nettstaden hadde skrivaren regelmessig telefonisk kontakt med Næsset på telefon og e-post. Leveringsdato var satt til 1. desember, men grunna sjukdom vart leveringa forseinka.

Elles: I mai var Mållaget v/ kasseraren tilstade ved premieutdeling på Uvdal skule. Dei hadde vunne andreplassen i ”Årets nyskjerrigper” for sitt prosjekt om manglande dialektbruk i Uvdal.

**Styret i 2016**

Leiar: Sigrun Blaavarp Heimdal

Kassestyrar: Gunhild Torsrud

Skrivar: Bjørn Ole Hovda

Styremedlemar: Anna Tråen Hovda og Jan Fekjan.

Varamenn: Ola Aasen og Knut Halvor Tråen. Personleg vara for Jan Fekjan: Kristin Baalerud

Ettersynsmenn: Steinar Bertelsen og Narve Lid

Valnemnd: Sigurd Fjøse og Sverre Heimdal.